CELEX: 
Language: mt
Date: 2020-09-01 00:00:00
Title: REGOLAMENT DELEGAT TAL-KUMMISSJONI (UE) .../... li jemenda r-Regolament Delegat (UE) Nru 876/2013 li jissupplimenta r-Regolament (UE) Nru 648/2012 tal-Parlament Ewropew u tal-Kunsill fir-rigward ta’ bidliet fil-kompożizzjoni, il-funzjonament u l-ġestjoni tal-kulleġġi għall-kontropartijiet ċentrali

MEMORANDUM TA’ SPJEGAZZJONI
            
            
               1.KUNTEST TAL-ATT DELEGAT
            
            
               Fis-27 ta’ Settembru 2012, l-Awtorità Ewropea tat-Titoli u s-Swieq (ESMA) ippubblikat il-proposta tagħha għal abbozz ta’ Standards Tekniċi Regolatorji dwar il-kulleġġi għall-kontropartijiet ċentrali skont l-Artikolu 18(6) tar-Regolament (UE) Nru 648/2012 li ġew adottati mill-Kummissjoni, soġġetti għal xi aġġustamenti, bir-Regolament Delegat tal-Kummissjoni (UE) Nru 876/2013 tat-28 ta’ Mejju 2013 dwar il-kulleġġi għall-kontropartijiet ċentrali.
            
            
               Ir-Regolament (UE) Nru 648/2012 ġie emendat reċentement bir-Regolament (UE) 2019/2099 tal-Parlament Ewropew u tal-Kunsill tat-23 ta’ Ottubru 2019 fir-rigward tal-proċeduri u l-awtoritajiet involuti għall-awtorizzazzjoni tas-CCPs u r-rekwiżiti għar-rikonoxximent tas-CCPs ta’ pajjiżi terzi (EMIR 2.2). L-Artikolu 18(6) tar-Regolament (UE) Nru 648/2012, kif emendat, ġedded il-mandat lill-ESMA f’kooperazzjoni mas-SEBĊ, biex tiżviluppa abbozz ta’ standards tekniċi regolatorji li jispeċifikaw il-kundizzjonijiet li fihom il-muniti tal-Unjoni għandhom jiġu kkunsidrati bħala l-aktar rilevanti u d-dettalji tal-arranġamenti prattiċi għall-funzjonament tal-kulleġġi tas-CCPs.
            
            
               Sabiex tiġi żgurata koerenza madwar l-Unjoni tal-proċessi fil-kulleġġi, l-EMIR 2.2 jagħti mandat li l-ftehimiet bil-miktub li jiddeterminaw l-arranġamenti prattiċi għall-funzjonament tal-kulleġġi għandhom jiġu rfinati u iktar standardizzati. Sabiex jiġi promoss aktar ir-rwol tal-membri tal-kulleġġi, jenħtieġ li huma jkunu intitolati li jikkontribwixxu għat-tfassil tal-aġenda tal-laqgħat tal-kulleġġ.
            
            
               Il-proposta tal-ESMA tinkludi emendi tar-Regolament Delegat tal-Kummissjoni (UE) Nru 876/2013 sabiex jiġi ffaċilitat aġġustament bla xkiel tal-kulleġġi tas-CCPs għad-dispożizzjonijiet emendati.
            
            
               2.KONSULTAZZJONIJIET QABEL L-ADOZZJONI TAL-ATT
            
            
               L-emendi proposti għar-Regolament Delegat huma ċari u limitati fil-kamp ta’ applikazzjoni. Barra minn hekk, huma jikkonċernaw biss lill-awtoritajiet kompetenti u ma jimponu l-ebda rekwiżit addizzjonali fuq il-parteċipanti fis-suq. Għalhekk, bil-ħsieb li jiġi ffaċilitat malajr kemm jista’ jkun aġġustament xieraq tal-kulleġġi tas-CCPs għad-dispożizzjonijiet il-ġodda tal-EMIR, f’konformità mal-Artikolu 10(1) tar-Regolament tal-ESMA, l-ESMA ma wettqet l-ebda konsultazzjoni pubblika miftuħa. Madankollu, il-Grupp tal-Partijiet Interessati tat-Titoli u s-Swieq tal-ESMA ġie kkonsultat u ma qajjem l-ebda kumment.
            
            
               3.ELEMENTI ĠURIDIĊI TAL-ATT DELEGAT
            
            
               L-abbozz tal-Att Delegat huwa bbażat fuq l-abbozz tal-proposta mill-ESMA u ma ġiex modifikat.
            
            
               L-abbozz tal-Att Delegat jipproponi l-emendi li ġejjin għar-Regolament Delegat tal-Kummissjoni (UE) Nru 876/2013:
            
            
               –Paragrafu ġdid 4a għandu jiġi introdott fl-Artikolu 2 tar-Regolament Delegat biex jiġu riflessi l-bidliet introdotti fl-Artikolu 18(2) tar-Regolament (UE) Nru 648/2012 li jispeċifika l-proċedura li skontha l-awtoritajiet kompetenti u l-banek ċentrali tal-ħruġ imsemmija fil-punti (ca) u (i), rispettivament, tal-Artikolu 18(2) tar-Regolament (UE) Nru 648/2012 jistgħu japplikaw għal sħubija f’kulleġġ bħala membri mhux votanti. Din tispeċifika li dawn l-awtoritajiet għandhom japplikaw għand l-awtorità kompetenti tas-CCP. Jekk l-awtorità kompetenti tirrifjuta t-talba għandha tipprovdi r-raġunijiet għal dan.
            
            
               –L-Artikolu 3(4) tar-Regolament Delegat huwa emendat biex tiżdied referenza għall-punt il-ġdid (i) tal-Artikolu 18(2) tar-Regolament (UE) Nru 648/2012, jiġifieri għall-banek ċentrali ta’ ħruġ ta’ muniti oħra minbarra dawk l-aktar rilevanti.
            
            
               –Jiddaħħal paragrafu 6 ġdid fl-Artikolu 3 tar-Regolament Delegat biex jiġu riflessi l-bidliet introdotti fit-tielet subparagrafu tal-Artikolu 19(3) tar-Regolament (UE) Nru 648/2012 li jispeċifika li l-BĊE għandu żewġ voti f’kulleġġ fejn ikun membru skont kemm il-punt (c) kif ukoll il-punt (h) tal-Artikolu 18(2) tar-Regolament (UE) Nru 648/2012; u biex jirriflettu l-mandat fil-punt (i) tat-tieni subparagrafu tal-Artikolu 18(5) tar-Regolament (UE) Nru 648/2012 rigward il-proċedura ta’ votazzjoni.
            
            
               –Jiġu introdotti subparagrafi ġodda fl-Artikolu 4 tar-Regolament Delegat biex jirriflettu l-mandat fil-punti (ii) u (v) tat-tieni subparagrafu tal-Artikolu 18(5) tar-Regolament (UE) Nru 648/2012 dwar l-istabbiliment tal-aġenda tal-laqgħat tal-kulleġġ u l-perjodi ta’ żmien minimi xierqa għall-valutazzjoni tad-dokumentazzjoni rilevanti mill-membri tal-kulleġġ; u biex jiġu riflessi l-bidliet fl-aħħar subparagrafu tal-Artikolu 18(4) tar-Regolament (UE) Nru 648/2012 li l-membri tal-kulleġġ huma intitolati jikkontribwixxu għall-istabbiliment tal-aġenda għal-laqgħat tal-kulleġġ. Huwa jispeċifika l-perjodi ta’ żmien li fihom l-aġendi għal-laqgħat tal-kulleġġ ikunu jridu jitqassmu u jiġu finalizzati. Dan jagħti aktar dettalji dwar il-proċedura għar-reġistrazzjoni u d-distribuzzjoni tal-minuti tal-laqgħat tal-kulleġġ.
            
            
               –It-tieni subparagrafu tal-Artikolu 4(5) tar-Regolament Delegat huwa emendat biex jispeċifika li l-membri tal-kulleġġ jistgħu jitolbu li ssir laqgħa tal-kulleġġ biex jiġi rifless il-mandat fil-punt (iii) tat-tieni subparagrafu tal-Artikolu 18(5) tar-Regolament (UE) Nru 648/2012 dwar il-frekwenza tal-laqgħat tal-kulleġġ.
            
            
               –Il-paragrafu (8) ġdid huwa introdott fl-Artikolu 4 tar-Regolament Delegat biex jispeċifika li tista’ tittieħed votazzjoni bi proċedura bil-miktub biex tirrifletti l-mandat fil-punt (i) tat-tieni subparagrafu tal-Artikolu 18(5) tar-Regolament (UE) Nru 648/2012 dwar il-proċedura ta’ votazzjoni.
            
            
               –L-Artikolu 5(2) tar-Regolament Delegat huwa emendat biex jiċċara li l-awtorità kompetenti tas-CCP għandha tipprovdi informazzjoni lill-membri tal-kulleġġ.
            
            
               –Qed jiżdied punt (r) ġdid fl-Artikolu 5(2) tar-Regolament Delegat biex tiġi inkluża referenza għall-arranġamenti ta’ esternalizzazzjoni biex tiġi riflessa l-bidla introdotta fl-Artikolu 18(1) tar-Regolament (UE) Nru 648/2012.
            
         
         
            
               –Jiżdied punt (s) ġdid mal-Artikolu 5(2) tar-Regolament Delegat biex tiżdied referenza għal bidliet fir-rekwiżiti ta’ parteċipazzjoni tas-CCP, mudelli ta’ sħubija tal-ikklerjar u mudelli ta’ segregazzjoni tal-kontijiet.
            
            
               –Jiżdied punt ġdid (t) mal-Artikolu 5(2) tar-Regolament Delegat biex tiżdied referenza għal bidliet fil-proċeduri ta’ ġestjoni tal-inadempjenza tas-CCP, u rapporti dwar it-test tas-CCP tal-proċeduri ta’ ġestjoni tal-inadempjenza tagħha mwettqa f’konformità mal-Artikolu 49(2) tar-Regolament (UE) Nru 648/2012.
            
            
               –Jiżdied punt (u) ġdid mal-Artikolu 5(2) tar-Regolament Delegat biex tiżdied referenza għal bidliet fl-arranġamenti ta’ pagament u saldu tas-CCP.
            
            
               –Jiżdied il-paragrafu (5) ġdid mal-Artikolu 5 tar-Regolament Delegat biex jiġu riflessi l-bidliet introdotti mill-mandat fil-punt (vi) tat-tieni subparagrafu tal-Artikolu 18(5) tar-Regolament (UE) Nru 648/2012 rigward il-modalitajiet ta’ komunikazzjoni bejn il-membri tal-kulleġġ Din tispeċifika li t-trażmissjoni ta’ informazzjoni kunfidenzjali għandha ssir permezz ta’ mezzi ta’ komunikazzjoni siguri u li l-membri tal-kulleġġ għandhom dejjem jiġu infurmati fuq bażi ugwali.
            
            
               –L-Artikolu 5a ġdid dwar l-eżami mill-ġdid u l-evalwazzjoni jiżdied mar-Regolament Delegat biex jiġu riflessi l-bidliet introdotti mill-mandat fil-punt (v) tat-tieni subparagrafu tal-Artikolu 18(5) tar-Regolament (UE) Nru 648/2012. Dan jispeċifika li r-rapport skont l-Artikolu 21(4) tar-Regolament (UE) Nru 648/2012 għandu jiġi ppreżentat lill-awtorità kompetenti tas-CCP f’perjodu ta’ żmien xieraq u li l-membri tal-kulleġġ għandhom ikunu jistgħu jqajmu kwalunkwe punt ta’ interess jew tħassib fir-rigward tal-eżami mill-ġdid jew l-evalwazzjoni.
            
            
               REGOLAMENT DELEGAT TAL-KUMMISSJONI (UE) .../...
            
            
               ta’ 1.9.2020
            
            
               li jemenda r-Regolament Delegat (UE) Nru 876/2013 li jissupplimenta r-Regolament (UE) Nru 648/2012 tal-Parlament Ewropew u tal-Kunsill fir-rigward ta’ bidliet fil-kompożizzjoni, il-funzjonament u l-ġestjoni tal-kulleġġi għall-kontropartijiet ċentrali
            
            
               (Test b’rilevanza għaż-ŻEE)
            
            
               IL-KUMMISSJONI EWROPEA,
            
            
               Wara li kkunsidrat it-Trattat dwar il-Funzjonament tal-Unjoni Ewropea,
            
            
               Wara li kkunsidrat ir-Regolament (UE) Nru 648/2012 tal-Parlament Ewropew u tal-Kunsill tal-4 ta’ Lulju 2012 dwar derivati OTC, kontropartijiet ċentrali u repożitorji tad-data dwar it-tranżazzjonijie
                  1
               t, u b’mod partikolari l-Artikolu 18(6) tiegħu,
            
            
               Billi:
            
            
               (1)Regolament (UE) Nru 648/2012 ġie emendat reċentement bir-Regolament (UE) 2019/2099 tal-Parlament Ewropew u tal-Kunsill
                  2
                fir-rigward, fost l-oħrajn, tal-proċeduri għall-awtorizzazzjoni tas-CCPs u l-awtoritajiet involuti għall-awtorizzazzjoni, u r-rekwiżiti għar-rikonoxximent ta’ CCPs ta’ pajjiżi terzi. Dawk l-emendi jinkludu bidliet fil-kompożizzjoni, il-funzjonament u l-ġestjoni tal-kulleġġi tas-CCPs. Dawk il-bidliet jenħtieġ li jiġu riflessi fir-Regolament Delegat tal-Kummissjoni (UE) Nru 876/2013
                  3
               .
            
            
               (2)Skont l-Artikolu 18(2), il-punti (ca) u (i), tar-Regolament (UE) Nru 648/2012, l-awtorità kompetenti tas-CCP għandha tipprovdi raġunijiet sħaħ u dettaljati bil-miktub jekk ma tagħtix kunsens lil awtorità kompetenti jew bank ċentrali ta’ ħruġ li jipparteċipaw fil-kulleġġ fuq talba tagħhom. Għal raġunijiet ta’ effiċjenza u ta’ ċertezza legali, huwa importanti li dawn ir-raġunijiet jingħataw f’terminu ta’ żmien raġonevoli.
            
            
               (3)F’konformità mal-Artikolu 19(3) tar-Regolament (UE) Nru 648/2012, il-Bank Ċentrali Ewropew (“BĊE”) għandu żewġ voti meta jkun membru ta’ CCP tal-kulleġġ kemm fil-qafas tal-kompiti tiegħu dwar is-superviżjoni prudenzjali ta’ istituzzjonijiet ta’ kreditu fi ħdan il-mekkaniżmu superviżorju uniku kif ukoll bħala l-bank ċentrali tal-ħruġ ta’ waħda mill-aktar muniti rilevanti tal-Unjoni tal-istrumenti finanzjarji kklerjati. Sabiex tkun riflessa r-rappreżentanza xierqa tal-BĊE, għandu jiġi stabbilit li f’każijiet bħal dawn, il-BĊE għandu jkollu żewġ parteċipanti bi drittijiet tal-vot. 
            
            
               (4)Huwa meħtieġ li jkun żgurat fluss effiċjenti ta’ dokumentazzjoni bejn il-membri tal-kulleġġ u li l-membri tal-kulleġġ jingħataw biżżejjed żmien biex iħejju għal-laqgħat tal-kulleġġ. L-awtorità kompetenti tas-CCP għandha għalhekk tiċċirkola l-aġenda tal-laqgħa tal-kulleġġ u l-informazzjoni kollha rilevanti għat-tħejjija ta’ dik il-laqgħa ħafna minn qabel.
            
            
               (5)Sabiex jiġi żgurat funzjonament xieraq tal-kulleġġi u biex jiġi żgurat li l-kulleġġ jiltaqa’ fuq bażi regolari, għandha ssir laqgħa ta’ kulleġġ tas-CCPs mill-inqas kull sena. Il-membri tal-Kulleġġ jistgħu jitolbu wkoll li jkun hemm laqgħa tal-kulleġġ tas-CCPs meta jqisu li tali laqgħa tkun meħtieġa.
            
            
               (6)Mhux dejjem ikun possibbli li ssir laqgħa fiżika tal-kulleġġ. Għalhekk, jenħtieġ li l-kulleġġ tas-CCP ikun jista’ jivvota permezz ta’ proċedura bil-miktub fejn jitqies xieraq mill-awtorità kompetenti tas-CCP jew fuq talba ta’ membru tal-kulleġġ.
            
            
               (7)L-Artikolu 18(1) tar-Regolament (UE) Nru 648/2012 kif emendat bir-Regolament (UE) 2019/2099 jattribwixxi responsabbiltajiet ġodda lill-kulleġġi tas-CCPs, inkluż għal arranġamenti ta’ esternalizzazzjoni. L-awtorità kompetenti tas-CCP għandha għalhekk tipprovdi lill-membri tal-kulleġġ informazzjoni dwar kwalunkwe bidla fl-arranġamenti tal-esternalizzazzjoni tas-CCP għal attivitajiet kbar marbuta mal-ġestjoni tar-riskju.
            
         
         
            
               (8)Sabiex tippermetti lill-kulleġġ iwettaq id-dmirijiet tiegħu, l-awtorità kompetenti tas-CCP għandha tipprovdi lill-membri tal-kulleġġ informazzjoni dwar bidliet fir-rekwiżiti ta’ parteċipazzjoni tas-CCP, mudelli ta’ sħubija tal-ikklirjar, mudelli ta’ segregazzjoni tal-kontijiet, bidliet fil-proċeduri ta’ ġestjoni tal-inadempjenza tas-CCP u bidliet fl-arranġamenti ta’ pagament u saldu tas-CCP, u b’rapporti dwar it-test tas-CCP dwar il-proċeduri ta’ inadempjenza tagħha mwettqa f’konformità mal-Artikolu 49(2) tar-Regolament (UE) Nru 648/2012.
            
            
               (9)Sabiex tiġi protetta l-informazzjoni kunfidenzjali u sabiex jiġi żgurat li l-membri tal-kulleġġ jiġu infurmati fuq bażi ugwali, l-informazzjoni kunfidenzjali għandha tiġi skambjata b’mezzi siguri.
            
            
               (10)Sabiex il-membri tal-kulleġġ jingħataw biżżejjed żmien biex iħejju għal-laqgħa tal-kulleġġ tas-CCP u sabiex dawn ikunu jistgħu jqajmu kwalunkwe punt ta’ interess jew tħassib rigward l-eżami mill-ġdid jew l-evalwazzjoni tal-awtorità kompetenti kif imsemmi fl-Artikolu 21 tar-Regolament (UE) Nru 648/2012, l-informazzjoni msemmija fil-paragrafu 4 ta’ dak l-Artikolu għandha tiġi ppreżentata lill-membri tal-kulleġġ kmieni biżżejjed għalihom biex jirrevedu u jiddiskutu dik l-informazzjoni minn qabel.
            
            
               (11)Għalhekk jenħtieġ li r-Regolament Delegat (UE) Nru 876/2013 jiġi emendat skont dan.
            
            
               (12)Dan ir-Regolament huwa bbażat fuq l-abbozz tal-istandards tekniċi regolatorji sottomess lill-Kummissjoni mill-Awtorità Ewropea tat-Titoli u s-Swieq wara konsultazzjoni mas-Sistema Ewropea ta’ Banek Ċentrali.
            
            
               (13)L-emendi huma limitati fl-ambitu u jikkonċernaw biss lill-awtoritajiet kompetenti mingħajr ma jimponu rekwiżiti addizzjonali fuq il-parteċipanti fis-suq. Barra minn hekk, huwa importanti li l-kulleġġi tas-CCPs ikunu jistgħu jaġġustaw kemm jista’ jkun malajr għar-rekwiżiti l-ġodda introdotti bir-Regolament (UE) 2019/2099. Minħabba l-ambitu limitat u l-impatt tal-emendi u l-urġenza tal-applikazzjoni tagħhom, l-Awtorità Ewropea tat-Titoli u s-Swieq qisitha sproporzjonata ħafna li twettaq konsultazzjonijiet pubbliċi miftuħa dwar l-istandards tekniċi regolatorji abbozzati li fuqhom huwa bbażat dan ir-Regolament, u biex tanalizza l-ispejjeż u l-benefiċċji potenzjali relatati. L-Awtorità Ewropea tat-Titoli u s-Swieq madankollu talbet il-parir tal-Grupp tal-Partijiet Interessati tat-Titoli u s-Swieq stabbilit skont l-Artikolu 37 tar-Regolament (UE) Nru 1095/2010 tal-Parlament Ewropew u tal-Kunsill
                  4
               . 
            
            
               ADOTTAT DAN IR-REGOLAMENT:
            
            
               Artikolu 1 
               Emendi fir-Regolament Delegat (UE) Nru 876/2013
            
            
               Ir-Regolament Delegat (UE) Nru 876/2013 huwa emendat kif ġej:
            
            
               (1)fl-Artikolu 2, jiddaħħal il-paragrafu 4 a li ġej:
            
            
               “4a.
                     L-awtoritajiet kompetenti kif imsemmijin fl-Artikolu 18(2), punt (ca), tar-Regolament (UE) Nru 648/2012, u l-banek ċentrali tal-ħruġ kif imsemmi fl-Artikolu 18(2), punt (i), ta’ dak ir-Regolament, li jixtiequ jipparteċipaw fil-kulleġġ għandhom jissottomettu talba raġunata lill-awtorità kompetenti tas-CCP. L-awtorità kompetenti tas-CCP għandha, fi żmien 20 jum kalendarju minn meta tirċievi t-talba, jew tipprovdi lill-awtorità kompetenti jew lill-bank ċentrali rikjedenti b’kopja tal-ftehim bil-miktub għar-rieżami u l-approvazzjoni, jew tissostanzja bil-miktub għaliex ġiet miċħuda t-talba.”;
            
            
               (2)fl-Artikolu 3, il-paragrafu 4 huwa sostitwit b'dan li ġej:
            
            
               “4.
                     Meta awtorità jkollha d-dritt tipparteċipa fil-kulleġġ taħt aktar minn punt wieħed minn (c) sa (i) tal-Artikolu 18(2) tar-Regolament (UE) Nru 648/2012, tista’ taħtar parteċipanti oħra mingħajr dritt tal-vot.”;
            
            
               (3)fl-Artikolu 3, għandu jiżdied il-paragrafu 6 li ġej:
            
            
               “6.
                     B’deroga mill-paragrafi 4 u 5, il-BĊE jista’ jinnomina żewġ parteċipanti bi drittijiet tal-vot fejn ikun membru tal-kulleġġ skont iż-żewġ punti (c) u (h) tal-Artikolu 18(2) tar-Regolament (UE) Nru 648/2012.”;
            
            
               (4)fl-Artikolu 4(4), jiżdiedu s-subparagrafi li ġejjin:
            
            
               “Għall-finijiet tal-punt (b), l-awtorità kompetenti tas-CCP għandha tiċċirkola abbozz ta’ aġenda għal kull laqgħa tal-kulleġġ, ħlief għal laqgħat imsejħa f’sitwazzjonijiet ta’ emerġenza, ħafna qabel kull laqgħa, sabiex il-membri tal-kulleġġ ikunu jistgħu jikkontribwixxu għat-tfassil tal-aġenda, b’mod partikolari billi jżidu punti mal-aġenda.
            
            
               L-aġenda għandha tiġi ffinalizzata u mqassma mill-awtorità kompetenti tas-CCP lill-membri tal-kulleġġ fi żmien suffiċjenti qabel laqgħa tal-kulleġġ. L-awtorità kompetenti tas-CCP u membri oħra tal-kulleġġ għandhom iqassmu kwalunkwe informazzjoni li għandha tiġi kkunsidrata waqt laqgħa tal-kulleġġ ferm qabel il-laqgħa.
            
            
               Għall-finijiet tal-punt (c), l-awtorità kompetenti tas-CCP għandha tqassam il-minuti tal-laqgħat lill-membri tal-kulleġġ hekk kif ikun prattikabbli wara l-laqgħat u tagħtihom biżżejjed żmien biex jikkummentaw.”;
            
            
               (5)fl-Artikolu 4(5), jiżdied is-subparagrafu li ġej:
            
         
         
            
               “Il-membri tal-kulleġġ jistgħu jitolbu li l-awtorità kompetenti tas-CCP ikollha laqgħa tal-kulleġġ. L-awtorità kompetenti tas-CCP għandha tipprovdi raġunijiet xierqa għal kwalunkwe rifjut ta’ tali talba.”;
            
            
               (6)fl-Artikolu 4, għandu jiżdied il-paragrafu 8 li ġej:
            
            
               “8.
                     “Il-Kulleġġ jista’ jivvota permezz ta’ proċedura bil-miktub fejn propost mill-awtorità kompetenti tas-CCP jew fuq talba ta’ membru tal-kulleġġ.”;
            
            
               (7)L-Artikolu 5(2) huwa emendat kif ġej:
            
            
               (a)is-sentenza introduttorja hija sostitwita b’dan li ġej:
            
            
               “L-awtorità kompetenti tas-CCP għandha tipprovdi mill-inqas l-informazzjoni segwenti lill-kulleġġ;”;
            
            
               (b)jiżdiedu l-punti li ġejjin:
            
            
               “(r)bidliet fi kwalunkwe arranġament ta’ esternalizzazzjoni tas-CCP għal attivitajiet maġġuri marbuta mal-ġestjoni tar-riskju;
            
            
               (s)bidliet fir-rekwiżiti ta’ parteċipazzjoni, il-mudelli ta’ sħubija tal-ikklerjar u l-mudelli ta’ segregazzjoni tal-kontijiet tas-CCP;
            
            
               (t)bidliet fil-proċeduri ta’ inadempjenza tas-CCP, u rapporti dwar it-test tal-proċeduri ta’ inadempjenza tas-CCP imwettqa mis-CCP f’konformità mal-Artikolu 49(2) tar-Regolament (UE) Nru 648/2012;
            
            
               (u)bidliet fl-arranġamenti ta’ pagament u saldu tas-CCP.”;
            
            
               (8)fl-Artikolu 5, għandu jiżdied il-paragrafu 6 li ġej:
            
            
               “6.
                     Il-membri tal-kulleġġ għandhom jiskambjaw informazzjoni kunfidenzjali b’mezzi siguri ta’ komunikazzjoni u fuq bażi ugwali.”;
            
            
               (9)għandu jiddaħħal l-Artikolu 5a li ġej:
            
            
               “Artikolu 5a 
               Input tal-Kulleġġ dwar eżami mill-ġdid u evalwazzjoni
            
            
               1.
                     L-informazzjoni msemmija fl-Artikolu 21(4) tar-Regolament (UE) Nru 648/2012 għandha titressaq lill-membri tal-kulleġġ fil-ħin biex ikunu jistgħu jirrevedu u jiddiskutu dik l-informazzjoni qabel il-laqgħa li jmiss tal-kulleġġ.
            
            
               2.
                     Il-membri tal-Kulleġġ jistgħu jqajmu kwalunkwe punt ta’ interess jew ta’ tħassib li jista’ jkollhom fir-rigward tar-rieżami jew l-evalwazzjoni mill-awtorità kompetenti tas-CCP imsemmija fl-Artikolu 21 tar-Regolament (UE) Nru 648/2012. L-awtorità kompetenti tas-CCP għandha tqis tali punti ta’ interess jew ta’ tħassib sa fejn ikun possibbli u għandha tinforma lill-membru tal-kulleġġ li jkun qajjimhom kif ġew ikkunsidrati.”.
            
            
               Artikolu 2 
               Dħul fis-seħħ
            
            
               Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea. 
            
            
               Dan ir-Regolament għandu jorbot fl-intier tiegħu u japplika direttament fl-Istati Membri kollha.
            
         
         
            
               Magħmul fi Brussell, 1.9.2020
            
            
               
                     Għall-Kummissjoni
               
               
                     Il-President
                     Ursula VON DER LEYEN
               
            
         
         
            
                  
                     (1)
                  
                        ĠU L 201, 27.7.2012, p. 1.
               
               
                  
                     (2)
                  
                        Regolament (UE) 2019/2099 tal-Parlament Ewropew u tal-Kunsill tat-23 ta’ Ottubru 2019 li jemenda r-Regolament (UE) Nru 648/2012 fir-rigward tal-proċeduri u l-awtoritajiet involuti għall-awtorizzazzjoni tas-CCPs u r-rekwiżiti għar-rikonoxximent ta’ CCPs ta’ pajjiżi terzi (ĠU L 322, 12.12.2019, p. 1).
               
               
                  
                     (3)
                  
                        Ir-Regolament Delegat tal-Kummissjoni (UE) Nru 876/2013 tat-28 ta' Mejju 2013 li jissupplimenta r-Regolament (UE) Nru 648/2012 tal-Parlament Ewropew u tal-Kunsill fir-rigward ta' standards tekniċi regolatorji dwar il-kulleġġi għall-kontropartijiet ċentrali (ĠU L 244, 13.9.2013, p. 19).
               
               
                  
                     (4)
                  
                        Regolament (UE) Nru 1095/2010 tal-Parlament Ewropew u tal-Kunsill tal-24 ta' Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq), li jemenda d-Deċiżjoni Nru 716/2009/KE u li jħassar id-Deċiżjoni tal-Kummissjoni 2009/77/KE (ĠU L 331, 15.12.2010, p. 84).